Broj: 711-I-1106-P-361-19/20-04-19

Zagreb, 2. srpnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa dužnosnika Borisa Abramovića, direktora Hrvatskog operatora tržišta energije d.o.o.,** na 90. sjednici, održanoj 2. srpnja 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Borisa Abramovića, direktora Hrvatskog operatora tržišta energije d.o.o., neće se pokrenuti s obzirom da iz zaprimljenih prijava ne proizlazi da je u postupanju dužnosnika, vezano za okolnosti krivotvorenja i uništavanja isprava, došlo do moguće povrede odredbi ZSSI-a.**

Obrazloženje

Protiv dužnosnika Borisa Abramovića, direktora Hrvatskog operatora tržišta energije d.o.o., podnesena je dana 23. prosinca 2019.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-4314-P-361/19-01-4., povodom koje se vodi predmet broj P-361/19.

 U navedenoj prijavi prijavitelj ističe kako je dužnosnik Boris Abramović između 4. studenog 2019.g. i 13. prosinca 2019.g. organizirao, nadzirao i provodio uništavanje i krivotvorenje više od osamdeset službenih isprava, putnih naloga te financijskih i knjigovodstvenih dokumenata u svrhu sprječavanja dokazivanja i slanja lažnih podataka policiji i nadležnim institucijama. Podnositelj navodi kako su krivotvorenje dokumentacije izvršile ……………………………………..

Nadalje, Povjerenstvo je dana 15. siječnja 2020.g. zaprimilo neanonimnu prijavu podnesenu protiv istog dužnosnika, koja je zaprimljena pod brojem 711-U-211-P-4/20-01-5 te je povodom prijave otvoren predmet P-4/20.

U navedenoj prijavi podnositelj ističe kako je dužnosnik Boris Abramović zbog opravdanih sumnji i istrage o lažiranim putnim nalozima, namještanjima natječaja i krivotvorenju službenih isprava organizirao kriminalnu skupinu u cilju prikrivanja i uništavanja dokaza o kriminalnim radnjama. Nadalje, podnositelj navodi da je dužnosnik krajem 2019.g. organizirao krivotvorenje i uništavanje službenih isprava, a da su posao za njega odradile ……………………. te da im je za obavljanje krivotvorenja dogovorena i dodatna isplata koju je sukladno dogovoru dužnosnik izvršio, ali ne iz vlastitih sredstava već putem lažiranih i lažno obrazloženih prekovremenih sati.

S obzirom da su obje zaprimljene prijave istovjetnog sadržaja, a Povjerenstvo je javnopravno tijelo nadležno za vođenje oba postupka, isto je donijelo zaključak da će se povodom navedenih predmeta voditi jedan postupak pod brojem P-361/19.

Člankom 3. stavkom 1. točkom 37. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu navedenog Zakona. Povjerenstvo je uvidom u Registar dužnosnika utvrdilo da Boris Abramović obnaša dužnost direktora Hrvatskog operatora tržišta energije d.o.o. od 17. veljače 2015. godine. Uvidom u sudski registar Trgovačkog suda u Zagrebu, utvrđeno je da je društvo Hrvatski operator tržišta energije d.o.o. u većinskom državnom vlasništvu. Stoga je, povodom obnašanja navedene dužnosti, dužnosnik Boris Abramović obvezan postupati sukladno odredbama ZSSI-a.

Člankom 39. stavkom 1. ZSSI-a, propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Sukladno stavku 4. istog članka Zakona, podnositelju prijave jamči se zaštita anonimnosti. O pokretanju ili nepokretanju postupka Povjerenstvo donosi pisanu odluku.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Sukladno članku 1. stavku 2. ZSSI-a, svrha Zakona je sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Postupci sukoba interesa protiv određenog dužnosnika pokreću se u skladu s propisanom svrhom ZSSI-a, ali vezano za određeno postupanje ili propust konkretnog dužnosnika u obnašanju njegove dužnosti, pa samim time, vezano za situaciju sukoba interesa u kojoj se našao konkretni dužnosnik odnosno vezano za počinjenje povrede neke od propisanih obveza, zabrana ili ograničenja, za koje je dužnosnik osobno odgovoran.

Podaci navedeni u neanonimnim prijavama od 23. prosinca 2019.g. i 15. siječnja 2020.g. upućuju na mogućnost počinjenja kaznenog djela od strane dužnosnika, no ne i na konkretnu povredu neke od odredaba ZSSI-a te je stoga Povjerenstvo podnositelje prijava dana 18. ožujka 2020.g. dopisom izvijestilo kako iz prijava ne proizlazi eventualna povreda odredaba ZSSI-a te je od podnositelja prijava zatražilo dodatne podatke ili dokumentaciju koja bi upućivala na određenu povredu odredaba ZSSI-a ili okolnosti koje bi upućivale da se navedeni dužnosnik nalazi u sukobu interesa. Navedeni dopisi poslani su preporučenom poštom na adrese navedene u prijavama.

Međutim, predmetni dopisi vraćeni su Povjerenstvu uz napomenu pošte da su adresati nepoznati. Slijedom navedenog, a budući da Povjerenstvu nije poznata niti jedna druga adresa podnositelja prijava isto nije u mogućnosti ispitati postoje li okolnosti koje upućuju da je dužnosnik povrijedio neke od odredbi ZSSI-a.

Pritom Povjerenstvo još jednom napominje kako okolnosti koje podnositelji navode u svojim prijavama od 23. prosinca 2019.g. i 15. siječnja 2020.g. upućuju na moguće počinjenje kaznenog djela te će slijedom navedenog Povjerenstvo predmetne prijave uputiti Državnom odvjetništvu Republike Hrvatske na daljnje nadležno postupanje.

Stoga, Povjerenstvo je donijelo odluku kao što je to navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Boris Abramović, elektronička dostava
2. Objava na internetskoj stranici Povjerenstva
3. Pismohrana